俞玉汝以詩編來因次卷首韻
作者：張鎡
朝代：宋

paragraphs: 我生癖耽詩，極力參古意。
寥寥千百年，所取僅三四。
此言或是癡，的確有見地。
大雅既不作，少陵得深致。
楚騷久寂寞，太白重舉似。
堂堂豫章伯，與世不嫵媚。
峭峭後山老，深古復靜麗。
長篇雜短章，末學敢睥睨。
儻非四公者，孰畢此能事。
俞君江南英，懶效决科計。
俗子造其廬，覓句獨擁鼻。
雪風灞橋路，想見形夢寐。
貽我青雲編，三讀增畏愧。
未嘗膠山林，亦復到城市。
石頑木鑽透，悟處定不二。
清風濯炎暑，使我破蕪穢。
情悰猥能同，外此誰臭味。
請加精進心，道遠烏足喟。
駸駸不停規，今古本無異。
詩來我知往，因以當交質。